Det er over længere tid, at beboerne i Kongerslev har set en vindueskigger, der banker på døre og lyser ind af folks vinduer, og vindueskiggeren skaber frygt i lokalmiljøet. -  Det er væmmeligt, hvis der foregår sådan noget, siger Steen Hansen, der er pensionist og bosiddende i Kongerslev. Også hos de unge, voksne mænd kan utrygheden snige sig ind, når det handler om vindueskiggeren. - Det er jeg ikke så meget for. Jeg skal ikke have nogen til at stå og kigge ind af mine vinduer. Så det skal der gøres noget ved, siger Patrik Jensen, Øster Vase, der er studerende hos FGU. Iklædt sort hættetrøje Ifølge TV2 Nords oplysninger fra anonyme kilder, og de oplysninger vi har fået på Facebook ved hjælp af den lokale Kongerslev-Facebookgruppe, drejer det sig formentlig om en midaldrende mand, der er iklædt sort hættetrøje, og som står udenfor og kigger ind gennem folks vinduer. De borgere, der har været udsat for vindueskiggeren, har ikke ønsket at stille op til interview, men personen beskrives af flere som 180-190 centimeter høj, og han er hver gang iklædt mørkt tøj. Derfor er han svær at se udenfor i mørket, når man sidder indenfor med belysning. En af de personer TV2 Nord har talt med fortæller, at vedkommende har oplevet en række hændelser med personen første gang helt tilbage i juni 2021. Stor opmærksomhed Vindueskiggeriet er noget, man taler om både i byen, og på Facebook er flere opslag delt mere end 40 gange for at advare hinanden og for at opklare sagen. På gaden i Kongerslev er der flere bud på, hvad der kan være næste skridt, for at beboerne i byen kan føle sig trygge. - Jeg synes, vi skal have en gruppe til at gå rundt her i byen, siger Bent Wegeberg, der er pensionist og bosiddende i Kongerslev. Netop en mulig løsning med en form for nattepatrulje havde flere et godt øje til. - Jeg vil gerne være med til at gå rundt her i byen og holde øje om aftenen og natten. Jeg er pensionist, så jeg har tid til at hjælpe. Det er vigtigt, at alle og især børn kan føle sig trygge, siger Steen Hansen, pensionist, Kongerslev. TV2 Nord har kendskab til flere af de borgere, der har oplevet det uønskede vindueskiggeri.

Referat:
Flere indbyggere i Kongerslev oplever for tiden, at en vindueskigger er på spil. Episoderne er meldt til Nordjyllands Politi.